
🔹 Materii prime utilizate în panificație
Materiile prime sunt ingrediente de bază, indispensabile în procesul tehnologic de obținere a produselor de panificație.
Exemple de materii prime:
· Făina – ingredientul principal, obținut prin măcinarea cerealelor (de obicei grâu).
· Drojdie de panificație – microorganism viu (Saccharomyces cerevisiae) utilizat pentru fermentarea aluatului.
· Sare comestibilă – intensifică gustul, reglează fermentația și întărește structura glutenului.
· Apă tehnologică – asigură hidratarea ingredientelor și activarea drojdiei.
🔸 Materii auxiliare utilizate în panificație
Acestea sunt ingrediente care contribuie la îmbunătățirea gustului, aspectului și valorii nutriționale ale produselor:
· Substanțe dulci – zahăr, miere, sirop de glucoză.
· Grăsimi alimentare – unt, margarină, uleiuri vegetale.
· Lapte și derivate – lapte praf, zer, smântână – adaugă gust și cremozitate.
· Ouă – îmbunătățesc textura, culoarea și valoarea nutritivă.
· Legume și fructe – utilizate pentru umpluturi sau sortimente speciale (ex. pâine cu măsline).
· Condimente – chimen, scorțișoară, anason, susan – pentru aromatizare.
· Preparate enzimatice – accelerează procesele biochimice și îmbunătățesc calitatea aluatului.
· Arome și esențe – vanilie, rom, lămâie – pentru gust plăcut.
· Amelioratori – substanțe care îmbunătățesc proprietățile tehnologice ale aluatului.
· Premixuri – amestecuri industriale gata pregătite pentru produse speciale (ex. pâine cu cereale, brioșe etc.).
 
Caracteristicile fizice și tehnologice ale făinii

Însuşirile organoleptice ale făinii sunt: 
Culoarea făinii este dată de culoarea alb-galbenă a particulelor provenite din endosperm, care
 conţine pigmenţi carotenoidici şi de culoarea închisă a tărâţelor prezente în făină. Pe măsură ce
 creşte gradul de extracţie, creşte proporţia de tărâţe şi culoarea făinii se închide . 
Mirosul şi gustul Făina de grâu sănătoasă are gust puţin dulceag şi miros plăcut, specific. Mirosul
 şi gustul de iute, de rânced, de mucegai dovedesc alterarea făinii sau prezenţa unor seminţe de
 buruieni neîndepărtate în curăţătorie. Gustul puternic dulceag este dat de germinarea grâului, iar
 gustul fad se întâlneşte la făina supraîncălzită la măcinare. Toate aceste făinuri cu gust şi miros
 străin sunt nepanificabile. Aspectul general se referă la prezenţa impurităţilor mari, vizibile cu
 ochiul şi la infestare. 
Granulaţia făinii se referă la mărimea particulelor care o compun. Atunci când în componenţa făinii
 predomină particulele mici, făina este fină (netedă sau moale), iar când predomină particulele mari,
 făina este grosieră (grişată sau aspră). Granulaţia făinii influenţează comportarea ei în timpul
 procesului tehnologic şi calitatea produselor finite şi determină destinaţia utilizării ei. Astfel, dacă
 făina este foarte fină capacitatea ei de absorbţie şi hidratare este foarte mare, din cauza suprafeţei
 de contact mari, iar durata obţinerii aluatului, cât şi cea a fermentării lui sunt mai scurte. Din acest
 motiv, în funcţie de produsele finite ce urmează a se obţine se stabileşte şi granulaţia făinii. Astfel
pentru pâine şi produsele de franzelărie se recomandă o făină cu o granulaţie mijlocie. O făină cu granulaţie mai mare, conduce la o pâine cu miezul aspru, sfărâmicios, cu pori mari şi nedezvoltată. 

Proprietăţile de panificaţie (tehnologice) ale făinii. 
Proprietăţile de panificaţie caracterizează comportarea tehnologică a făinii. Acestea sunt: Capacitatea de hidratare - reprezintă cantitatea de apă absorbită de făină la prepararea aluatului. Capacitatea de hidratare a făinii depinde de hidratarea proteinelor şi amidonului şi de extracţia şi umiditatea făinii. Valorile normale ale capacităţii de hidratare, pentru făinurile de extracţii diferite sunt:  făină neagră 58-64%; 
 făină semialbă 54-58% ; 
 făină albă 50-55%. 
Capacitatea de a forma gaze - reprezintă cantitatea de gaze care se degajă într-un aluat preparat din făină, apă, drojdie, fermentat în anumite condiţii de timp şi temperatură. Se exprimă prin ml de dioxid de carbon care se formează într-un aluat preparat din 100 g făină, 60 ml apă şi 10 g drojdie presată, fermentat 5 h la 300C. Capacitatea făinii de a forma gaze este influenţată de: 
 conţinutul în glucide proprii ale făinii; făinurile conţin cantităţi mici de glucide fermentescibile care în aluat au rolul de a declanşa procesul de fermentare.
 capacitatea făinii de a forma glucide fermentescibile este proprietatea aluatului preparat din făină şi apă de a forma, la o anumită temperatură şi într-un anumit interval de timp, o cantitate de maltoză prin hidroliza amidonului sub acţiunea enzimelor amilolitice. Capacitatea făinii de a forma gaze influenţează volumul şi porozitatea pâinii şi culoarea cojii. Făinurile cu capacitate redusă de a forma gaze nu asigură o intensitate suficientă a fermentării în fazele finale ale procesului tehnologic şi ca urmare pâinea se obţine cu volum mic, nedezvoltat. În cazul făinurilor cu capacitate mare de formare a gazelor, volumul pâinii şi porozitatea ei vor depinde de capacitatea aluatului de a reţine gazele. Creşterea volumului pâinii are loc până la o valoare maximă, care corespunde capacităţii aluatului de a reţine gazele. Culoarea cojii se formează la coacere prin interacţiunea dintre glucidele reducătoare şi aminoacizi. Reacţia conduce la formarea unor substanţe de culoare închisă numite melanoidine. Pentru ca pâinea să aibă o coajă de culoare normală este necesar ca, în momentul introducerii în cuptor, aluatul să conţină minim 2-3 % raportat la substanţa uscată glucide nefermentate, altfel coaja se obţine de culoare palidă. De aceea, în practică, făina cu capacitate mică de formare a glucidelor fermentescibile se numeşte “tare la foc”. De obicei făinurile albe sunt tari la foc. 
Puterea făinii - caracterizează capacitatea făinii de a forma un aluat care să aibă după frământare şi în cursul fermentării şi dospirii anumite proprietăţi (consistenţă, stabilitate, elasticitate, înmuiere). Puterea făinii este o noţiune complexă şi include o serie de indici calitativi care se referă la comportarea tehnologică a acesteia, respectiv obţinerea unui aluat care să-şi menţină forma şi să reţină gazele de fermentare, elastic şi în acelaşi timp extensibil, capabil să se extindă sub presiunea gazelor de fermentare. Puterea făinii este influenţată de cantitatea şi calitatea substanţelor proteice şi de activitatea enzimelor proteolitice. Capacitatea de închidere a culorii făinii în timpul procesului tehnologic. Culoarea miezului pâinii depinde în mod direct de culoarea făinii; dintr-o făină închisă la culoare se obţine pâine cu miez de culoare închisă, iar dintr-o făină de culoare deschisă se obţine pâine cu miez de culoare deschisă. Sunt cazuri însă când dintr-o făină de culoare deschisă se obţine pâine cu miez corespunzător mai închis la culoare, din cauza închiderii culorii făinii în timpul procesului tehnologic. Această proprietate este condiţionată de prezenţa enzimei tirozinaza (fenoloxidaza) şi a enzimelor proteolitice, care în urma hidrolizei proteinelor formează aminoacidul tirozina; acesta, în prezenţa oxigenului şi a tirozinazei, este oxidat cu formarea unor produşi de culoare închisă, care realizează efectul de închidere a culorii făinii în timpul prelucrării ei. În general, tirozinaza este prezentă în cantitate suficientă în făină, astfel că închiderea culorii făinii este dependentă de cantitatea de tirozină, deci de activitatea enzimelor proteolitice. De aceea, mai ales făinurile de calitate slabă, în care proteoliza în aluat este accentuată, se închid la culoare în timpul procesului tehnologic.

